b'\n_START_ARTICLE_\nIvan Kern\n_START_SECTION_\n\xc5\xbdivljenjepis\n_START_PARAGRAPH_\nLeta 1918 je vstopil v jugoslovansko mornarico, do 1922 slu\xc5\xbeil v pomorskem letalstvu, v Parizu je 1923 postal in\xc5\xbeenir radiotelegrafije in tam 1937 na Visoki \xc5\xa1oli za pomorsko vojskovanje diplomiral za general\xc5\xa1tabnega oficirja. Pred izbruhom 2. svetovne vojne je nosil \xc4\x8din kapitana bojne ladje in je poveljeval divizijonu torpednih ladij in predaval na pomorski voja\xc5\xa1ki akademiji v Dubrovniku. Ob napadu na Kraljevino Jugoslavijo, natan\xc4\x8dneje 16. aprila 1941, je kapitan Kern s torpednima ladjama Durmitor in Kajmak\xc4\x8dalan zbe\xc5\xbeal iz Boke Kotorske v Egipt ter se v Aleksandriji priklju\xc4\x8dil zaveznikom. _NEWLINE_Pri oblikovanju vlade v izgnanstvu je Ivan Kern zasedel mesto vodje oddelka za mornarico na ministrstvu za promet Jugoslovanske vlade v Londonu (v njej je bil kratek \xc4\x8das tudi minister za promet in gozdarstvo) in na tem mestu ostal vse do pogovorov o prehodu Jugoslovanske kraljeve vojne mornarice v emigraciji na stran partizanov avgusta 1943. JKVM naj bi takrat \xc5\xa1tela le omenjeni torpedni ladji, nedelujo\xc4\x8do podmornico Neboj\xc5\xa1a, korveto Nada in osem torpednih \xc4\x8dolnov. Pogovori so potekali na otoku Visu, kjer so se zaradi obstrukcije Britancev zaklju\xc4\x8dili neuspe\xc5\xa1no. Prizadeval si je tudi, da bi pod zastavo partizanskih sil pre\xc5\xa1le jugoslovanske trgovske ladje, ki so se nahajale na strani zaveznikov. V zaklju\xc4\x8dnih operacijah se je udele\xc5\xbeil boja v zalivu Dajla. _NEWLINE_Po ukazu vrhovnega poveljnika Tita je bil leta 1945 povi\xc5\xa1an v \xc4\x8din generalmajorja in kasneje preimenovan v kontraadmirala JA. Upokojen je bil 22. decembra 1945.'